**ΤΥΠΙΚΑ ΜΕΤΡΑ ΑΣΦΑΛΕΙΑΣ ΣΤΟ ΕΡΓΑΣΤΗΡΙΟ**

**Προστασία ματιών**

Όλοι οι παρευρισκόμενοι στον εργαστηριακό χώρο πρέπει να φορούν προστατευτικά γυαλιά, όταν ζητηθεί από τον υπεύθυνο του εργαστηρίου. Οι φακοί επαφής δεν παρέχουν προστασία και πρέπει να συνδυάζονται με τα προστατευτικά γυαλιά. Γυαλιά οράσεως παρέχουν μερική προστασία, αφού δεν παρέχουν προστασία από τα πλάγια.

**Ενδυμασία**

Η χρήση εργαστηριακής ποδιάς είναι υποχρεωτική. Απαγορεύονται τα ψηλά τακούνια, τα σανδάλια, οι παντόφλες, τα κοντά μανίκια και τα κοντά παντελόνια. Εν γένει, απαγορεύονται ενδύματα που αφήνουν ακάλυπτα μέρη του σώματος.

**Γάντια**

Πρέπει να χρησιμοποιούνται κατά τον χειρισμό οξέων, βάσεων, οξειδωτικών και άλλων επικίνδυνων ουσιών. Για την αποφυγή της διασποράς χημικών από την χρήση γαντιών, θα πρέπει τα γάντια να απομακρύνονται πριν την απομάκρυνση του χρήστη από τον εργαστηριακό χώρο, ώστε να μην έρχονται σε επαφή με τηλέφωνα, υπολογιστές, χαρτί, μολύβια, στυλό και χερούλια θυρών, παραθύρων και αυτοκινήτων.

**Προσωπική υγιεινή**

Για την αποφυγή λήψεως χημικών ουσιών, πρέπει να επιβάλλονται τα κάτωθι μέτρα:

1. Απαγορεύεται η προετοιμασία, αποθήκευση και κατανάλωση τροφίμων και ποτών στον εργαστηριακό χώρο.
2. Απαγορεύεται το κάπνισμα. Επί πλέον, τα τσιγάρα και άλλα προϊόντα του καπνού σε ανοικτά πακέτα μπορούν να απορροφούν ατμούς χημικών ενώσεων από την ατμόσφαιρα.
3. Απαγορεύεται η χρήση και εφαρμογή καλλυντικών.
4. Επιβάλλεται η πλύση των χεριών πριν την αποχώρηση από τον εργαστηριακό χώρο, ακόμη και αν προηγήθηκε η χρήση γαντιών.
5. Ενδύματα με ορατές κηλίδες χημικών πρέπει να πλένονται στο πλυντήριο, χωριστά από άλλα ενδύματα.
6. Απαγορεύεται η χρήση σιφωνίου με το στόμα.